《短歌行》
明代·唐文凤

日月苦短短，倏忽百年满。古今浩茫茫，慷慨万感长。

不如饮美酒，驱愁消鬓霜。劳劳尘世内，沉醉知几场。

有子力耕稼，有妇供蚕桑。口吟白纻词，手把黄金觞。

哂彼轻薄儿，车骑誇辉光。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。